<classify> WAZIRI wa Mifugo na Uvuvi, Luhaga Mpina ametangaza mageuzi makubwa katika sekta za mifugo na uvuvi katika Kanda ya Ziwa Magharibi ikiwemo kuanzisha Kituo cha Uhamilishaji mifugo, mnada wa upili na kufungua kituo cha kuzalisha vifaranga. Akizungumza wilayani Bariadi mkoani Simiyu, Mpina alisema licha ya mikoa ya Mara, Simiyu na Shinyanga kuwa na mifugo mingi, lakini hakuna eneo maalumu la kuuza mifugo yao hivyo aliamuru kuanzisha mnada wa upili katika Wilaya ya Bariadi ili kuongeza usimamizi wa ukusanyaji mapato yatokanayo na sekta ya mifugo.Pia alisema serikali itaanzisha kituo cha uhamilishaji mifugo Bariadi ili kuwawezesha wafugaji wa kanda hiyo kupata mbegu bora za mifugo, kuboresha koosafu ya mifugo yao na hivyo kuongeza uzalishaji wa nyama, maziwa na ngozi bora ambapo kutawezesha kuongeza kipato cha wafugaji, malighafi viwandani na kukuza uchumi wa nchi. Aidha, alisema kuanzishwa kwa kituo cha kuzalisha vifaranga vya samaki Bariadi kutarahisisha upatikanaji wa vifaranga hivo, kwani kwa sasa havipatikani katika maeneo ya karibu kitendo ambacho kinakatisha tamaa wananchi kushiriki katika shughuli hiyo, hivyo kukwamisha jitihada za serikali za kuboresha maisha ya wananchi na mageuzi ya viwanda.Katibu Tawala wa Mkoa wa Simiyu, Jumanne Sagini alisema atafuatilia utekelezaji wa maagizo hayo ili kuleta mageuzi ya kweli katika sekta za kilimo, mifugo na uvuvi na kwamba mtumishi yeyote atakayebainika kushindwa kutekeleza kwa wakati atachukuliwa hatua za kisheria. Kwa upande, Mkuu wa Wilaya ya Bariadi, Festo Kiswaga alisema Maonesho ya Wakulima Nanenane yaliyofanyika kitaifa wilayani humo hivi karibuni, yamewezesha wananchi wengi kujifunza teknolojia mpya za kilimo, ufugaji na uvuvi, yamesaidia kuongeza hamasa katika kubadili mbinu na kutumia za kisasa ili kuongeza tija katika shughuli hizo. Naye Katibu Mkuu wa Mifugo, Profesa Elisante ole Gabriel alimshukuru Waziri Mpina na kuahidi kuwa maelekezo yote yaliyotolewa atayasimamia kikamilifu ili kuhakikisha mapinduzi katika sekta ya mifugo yanapatikana kwa haraka.  <topic>: KITAIFA 